Gardd Majorelle

Gardd fotanegol ym Marrakech, Moroco yw Gardd Majorelle (Arabeg: حديقة ماجوريل, Ffrangeg: Jardin Majorelle). Cafodd ei chynllunio gan yr artist Ffrengig alltud Jacques Majorelle (1886-1962), mab yr arlunydd Art Nouveau Louis Majorelle o Nancy, yn 1924, yn ystod y cyfnod trefedigaethol pan fu Moroco yn wlad dan awdurdod Ffrainc. Fel arlunydd, mae paentiadau dyfrliw orientalaidd Majorelle wedi mynd yn anghof bron erbyn heddiw (ceir nifer o angreifftiau yn y casgliad yn ei villa yn y gerddi), ond ystyrir y gerddi a greodd ym Marrakech fel ei gampwaith creadigol. Enwir y lliw glas cobalt a ddefnyddiodd yn helaeth yn ei ardd a'i adeiladau ar ei ôl, sef bleu Majorelle ('Glas Majorelle'). Mae'r ardd wedi bod ar agor i'r cyhoedd er 1947. Yn 1980, prynwyd yr ardd gan y cynllunydd Yves Saint-Laurent a Pierre Bergé. Ar ôl i Yves Saint Laurent farw yn 2008 cafodd ei lwch ei wasgaru yng Ngardd Majorelle. Mae'r ardd yn gartref i Amgueddfa Celf Islamig Marrakech, sy'n cynnwys casgliad o frethynnau Maghrebaidd traddodiadol o gasgliad personol Yves Saint-Laurent ynghyd â gwaith ceramig, gemwaith, a phaentiadau dull orientalaidd rhamantaidd gan Majorelle. Ceir mwy na 15 rhywogaeth o adar Gogledd Affrica yn yr ardd. Cyfeiriadau Oriel Dolenni allanol (Ffrangeg) gwefan Jardin Majorelle Lluniau o Ardd Majorelle Archifwyd 2008-04-06 yn y Peiriant Wayback